
Ұлытау облысының жолаушылар көлігі және автомобиль жолдары басқармасының және қала аудан бөлімдерінің қызметіндегі сыбайлас жемқорлық тәуекелдеріне сыртқы талдау қорытындылары бойынша

АНАЛИТИКАЛЫҚ АНЫҚТАМА

Қазақстан Республикасы Мемлекеттік қызмет істері агенттігінің Ұлытау облысы бойынша департаментімен Ұлытау облысының жолаушылар көлігі және автомобиль жолдары басқармасы және қала-аудан бөлімдерінің қызметіне сыбайлас жемқорлық тәуекелдеріне сыртқы талдау жүргізілді.
Талдау 2024–2025 жылдар аралығын қамтып, басқарма мен бөлімдердің қызметін реттейтін құқықтық және өзге де актілер, ұйымдастырушылық-басқарушылық қызмет, мемлекеттік сатып алу, әлеуметтік маңызы бар жолаушылар тасымалын ұйымдастыру және мемлекеттік қызметтер көрсету процестері зерделенді.
Жүргізілген талдау нәтижелері жекелеген басқарушылық рәсімдердің жеткілікті деңгейде регламенттелмеуі, ішкі бақылау тетіктерінің әлсіздігі және лауазымды тұлғалардың дискрециялық өкілеттіктерінің жоғары болуы сыбайлас жемқорлық тәуекелдерінің туындауына жағдай жасайтынын көрсетті.

Құқықтық және ұйымдастырушылық құжаттардағы олқылықтарды жою
Талдау барысында басқарманың қызметін реттейтін ереже мен жекелеген лауазымдық нұсқаулықтарда мемлекеттік органның атауына қатысты сәйкессіздіктер анықталды.
Мұндай құқықтық және ұйымдастырушылық олқылықтар құжаттарды рәсімдеу мен басқарушылық шешімдер қабылдау кезінде құқықтық анықсыздық туғызып, нормаларды әртүрлі түсіндіруге, рәсімдік талаптарды біркелкі қолданбауға және жауапкершілікті айқындауда субъективті тәсілдерге жол беруі мүмкін.
Осыған байланысты ішкі ұйымдастырушылық құжаттарды өзектендіру және оларды қолданыстағы құқықтық мәртебеге толық сәйкестендіру қажеттігі белгіленді.

Мемлекеттік сатып алу саласындағы мүдделер қақтығысын болдырмау
Мемлекеттік сатып алу саласындағы жекелеген алқалы рәсімдерді зерделеу барысында мүдделер қақтығысының туындауына ықпал етуі мүмкін құқықтық және ұйымдастырушылық факторлар анықталды.
Атап айтқанда, әлеуетті өнім берушілердің өтініштерін қарайтын келісу комиссиясының құрамын қалыптастыру тәртібі тапсырыс беруші тарапынан шешім қабылдау процесіне ықпал ету тәуекелдерін толық жоймайды.
Мұндай жағдайлар жекелеген өтініштерді қарау кезінде субъективті шешім қабылдауға, жекелеген өнім берушілерге негізсіз артықшылық беруге және мемлекеттік сатып алу рәсімдерінің бейтараптығына күмән туындауына алып келуі мүмкін.
Осыған байланысты мүдделер қақтығысын болдырмау тетіктерін күшейту, шешім қабылдау критерийлерін нақтылау және комиссия жұмысының тәуелсіздігін арттыру қажеттігі көрсетілді.

Мемлекеттік сатып алу рәсімдеріне негізсіз ықпал ету тәуекелдерін төмендету
Сыртқы талдау нәтижелері мемлекеттік сатып алу шарттарының орындалуын бақылау және өнім берушілерге қатысты жауапкершілік шараларын қолдану барысында бірізділіктің жеткіліксіз екенін көрсетті.
Жекелеген жағдайларда шартта белгіленген жұмыстарды орындау мерзімі басталмай тұрып өнім берушіге шектеу сипатындағы шаралар қолданылып, кейіннен тараптар арасында сот дауы туындаған.
Сонымен қатар, даулы мәселе сот тәртібімен түпкілікті шешілмей тұрып сатып алу рәсімдерінің қайта ұйымдастырылуы анықталды.
Мұндай тәжірибе мемлекеттік сатып алу нәтижесіне әкімшілік немесе бейресми ықпал ету, конкурс қорытындыларын қайта қарауға жасанды негіз қалыптастыру және жекелеген нарық субъектілеріне әртүрлі жағдай жасау тәуекелдерін арттырады.
Осыған байланысты мемлекеттік сатып алу шарттарының орындалуын бағалау кезінде шарт талаптарын қатаң сақтау, шешім қабылдаудың бірізді әрі құжаттық негізделген тәртібін қамтамасыз ету және жауапты тұлғалардың әрекеттеріне ішкі бақылауды күшейту қажеттігі айқындалды.

Шарттарды тоқтату кезінде кәсіпкерлердің құқықтарын қорғау
Талдау барысында мемлекеттік сатып алу шарттарын тоқтату кезінде қабылданатын шешімдердің құқықтық және қаржылық негізділігіне қатысты тәуекелдер анықталды.
Жекелеген жағдайларда шартты тоқтатуға негіз болған қаржыландыруды өзгерту туралы шешім тиісті бюджеттік рәсімдермен және толық құжаттық негіздемемен расталмаған.
Бұл кәсіпкерлер үшін құқықтық белгісіздік қалыптастырып, шарттық қатынастардың тұрақтылығына әсер етеді және қаржыландыруға қатысты шешімдерді қабылдау кезінде субъективті немесе селективті тәсіл қолдану қаупін арттырады.
Осыған байланысты мемлекеттік сатып алу шарттарын тоқтату туралы шешімдерді тек тиісті бюджеттік, қаржылық және құқықтық негіздер болған жағдайда қабылдау, мұндай шешімдердің ашықтығы мен құжаттық дәлелділігін қамтамасыз ету қажеттігі белгіленді.

Әлеуметтік жағынан осал топтардың көлік жеңілдіктерін қамтамасыз ету
Сыртқы талдау барысында әлеуметтік маңызы бар жолаушылар тасымалын ұйымдастыру кезінде азаматтардың жекелеген санаттарына берілетін жеңілдіктерді іске асыру тетіктерінің жеткілікті деңгейде реттелмегені анықталды.
Облыс деңгейінде жеңілдікпен жол жүру тәртібі мен оны қаржыландыру механизмдерін толық айқындайтын шешімдердің болмауы әлеуметтік қолдау шараларын іс жүзінде жүзеге асыруға кедергі келтіреді.
Уәкілетті орган деректеріне сәйкес, мұндай жеңілдіктерге құқығы бар азаматтардың саны кемінде 3 555 адамды құрайды.
Құқықтық және қаржылық реттеудің жеткіліксіздігі жеңілдіктерді беру кезінде әртүрлі тәсіл қолдану, қаржыландыруды бөлу барысында субъективті шешім қабылдау және бюджет қаражатының пайдаланылу ашықтығына қатысты тәуекелдер туындатады.
Осыған байланысты жергілікті өкілді және атқарушы органдар деңгейінде жеңілдіктерді беру тәртібі мен оларды қаржыландыру механизмін нақты регламенттеу, сондай-ақ тасымалдаушылармен жасалатын шарттарды заңнама талаптарына сәйкестендіру ұсынылды.

Мемлекеттік қызметтерді көрсету тәртібін сақтау
Талдау барысында әлеуметтік маңызы бар жолаушылар тасымалын жүзеге асыратын тасымалдаушылардың шығындарын субсидиялауға байланысты мемлекеттік қызмет көрсету процестерінде рәсімдік талаптардың сақталмау фактілері анықталды.
Атап айтқанда, жекелеген өтініштер белгіленген мерзімнен кеш тіркелген. Сонымен қатар, мемлекеттік қызмет көрсетуден бас тарту туралы шешімдер қабылданған кезде қызмет алушыларға өз ұстанымын білдіруге мүмкіндік беретін алдын ала тыңдау рәсімдері барлық жағдайда өткізілмеген.
Мұндай рәсімдік бұзушылықтар мемлекеттік қызмет көрсету кезінде шешім қабылдаудың ашықтығын төмендетіп, қызмет алушылар арасында тең емес жағдай қалыптастыруға және лауазымды тұлғалардың субъективті шешім қабылдау тәуекелдерін арттыруға ықпал етуі мүмкін.
Осыған байланысты өтініштерді түскен күні тіркеу, алдын ала шешімдер бойынша тыңдау рәсімдерін міндетті өткізу және барлық рәсімдік мерзімдердің сақталуына ішкі бақылауды күшейту қажеттігі көрсетілді.

Мемлекеттік қызмет көрсету мерзімдерін сақтау
Сыртқы талдау мемлекеттік қызметтердің нәтижесін ұсыну мерзімдерін сақтауға қатысты да тәуекелдерді көрсетті.
Қолданыстағы қағидаларға сәйкес тиісті мемлекеттік қызмет бес жұмыс күні ішінде көрсетілуге тиіс болғанымен, жекелеген өтініштер бойынша нәтиже белгіленген мерзімнен кеш берілген немесе ұзақ уақыт бойы ұсынылмаған.
Мемлекеттік қызмет көрсету мерзімдерінің бұзылуы қызмет алушылар үшін әкімшілік кедергілер туғызып, шешім қабылдау процесіне адами фактордың ықпалын арттырады.
Осыған байланысты мемлекеттік қызмет көрсету мерзімдерін автоматты бақылау, мерзімі өтіп бара жатқан өтініштер бойынша жауапты тұлғаларға ескерту тетіктерін енгізу және басшылық тарапынан тұрақты мониторинг жүргізу қажеттігі белгіленді.

Мемлекеттік қызмет көрсетуден бас тарту шешімдерінің негізділігін арттыру
Талдау барысында мемлекеттік қызмет көрсетуден бас тарту туралы жекелеген жауаптардың толық әрі тиісті құқықтық негіздемесіз рәсімделгені анықталды.
Заңнама талаптарына сәйкес мемлекеттік қызмет көрсетуден бас тарту нақты заңдық негіздермен дәлелденуге тиіс. Алайда жекелеген жауаптарда қолданыстағы құқықтық нормаларға тиісті сілтемелер жасалмаған.
Мұндай тәжірибе қызмет алушыларға қабылданған шешімнің заңдылығын бағалауға мүмкіндік бермей, мемлекеттік орган шешімдерінің ашықтығы мен болжамдылығына теріс әсер етеді.
Осыған байланысты мемлекеттік қызмет көрсетуден бас тартудың барлық жағдайында нақты құқықтық негіздерді көрсету, қабылданған шешімдерді толық әрі түсінікті негіздеу және шешімдердің сапасына ведомстволық бақылауды күшейту ұсынылды.

Жалпы қорытынды
Жүргізілген сыртқы талдау нәтижелері Ұлытау облысының жолаушылар көлігі және автомобиль жолдары басқармасы және қала-аудан бөлімдері қызметіндегі негізгі сыбайлас жемқорлық тәуекелдері шешім қабылдау процестерінің жеткілікті деңгейде регламенттелмеуі, лауазымды тұлғалардың дискрециялық өкілеттіктерінің жоғары болуы және ішкі бақылау тетіктерінің жеткіліксіздігімен байланысты екенін көрсетті.
[bookmark: _GoBack]Әсіресе мемлекеттік сатып алу саласында шарттық міндеттемелерді бағалау, өнім берушілерге қатысты шаралар қолдану, шарттарды тоқтату және даулы мәселелер бойынша шешім қабылдау кезінде бірізділік пен объективтілікті қамтамасыз ету қажеттігі анықталды.
Сонымен қатар әлеуметтік маңызы бар тасымалдауларды ұйымдастыру кезінде жеңілдіктер беру мен қаржыландыру тәртібінің толық регламенттелмеуі, сондай-ақ мемлекеттік қызмет көрсету кезінде рәсімдік және мерзімдік талаптардың сақталмауы басқарушылық шешімдердің ашықтығына әсер ететін тәуекелдер ретінде бағаланды.
Анықталған тәуекелдерді төмендету мақсатында дискрециялық өкілеттіктерді қысқарту, шешім қабылдау критерийлерін нақты регламенттеу, мемлекеттік сатып алу рәсімдерінің ашықтығын арттыру, шарттардың орындалуына бақылауды күшейту, әлеуметтік жеңілдіктерді қаржыландыру тетіктерін құқықтық тұрғыдан бекіту және мемлекеттік қызмет көрсету рәсімдерін қатаң сақтау бағытында тиісті шаралар қабылдау ұсынылды.

